b'\n_START_ARTICLE_\nBronius Voveris\n_START_PARAGRAPH_\nBronius Voveris (1913 m. spalio 19 d. Brocktone, MA \xe2\x80\x93 1989 m. baland\xc5\xbeio 4 d. Pitstone, PA, JAV) \xe2\x80\x93 vargonininkas, chorvedys, pianistas.\n_START_SECTION_\nBiografija\n_START_PARAGRAPH_\nPradin\xc4\xaf muzikos moksl\xc4\x85 gavo i\xc5\xa1 Bruklino vargonininko P. Sako. I\xc5\xa1 prad\xc5\xbei\xc5\xb3 baig\xc4\x97 T\xc4\x97v\xc5\xb3 Marijon\xc5\xb3 Marijanpolio auk\xc5\xa1tesni\xc4\x85j\xc4\x85 mokykl\xc4\x85 Thompsone, CT, paskui lank\xc4\x97 New England konservatorij\xc4\x85 Bostone. Jaunuolio muzikinius sugeb\xc4\x97jimus pasteb\xc4\x97j\xc4\x99s muzikas Jonas Banys patar\xc4\x97 siekti muzikos moksl\xc5\xb3 auk\xc5\xa1tum\xc5\xb3._NEWLINE_Apie 1935 m. i\xc5\xa1vyko \xc4\xaf Lietuv\xc4\x85 ir ketverius metus Kauno konservatorijoje studijavo vargonus ir dainavim\xc4\x85. Studijuodamas talkino Nikodemo Martinonio vadovaujamiems \xc5\xa0auli\xc5\xb3 s\xc4\x85jungos ir \xe2\x80\x9eKauno audini\xc5\xb3\xe2\x80\x9c mi\xc5\xa1riesiems chorams, akompanavo chorams ir solistams, dainavo Valstyb\xc4\x97s operos chore, su chorais buvo i\xc5\xa1vyk\xc4\x99s \xc4\xaf Talin\xc4\x85 ir Ryg\xc4\x85._NEWLINE_1939 m. gr\xc4\xaf\xc5\xbeo \xc4\xaf JAV ir prad\xc4\x97jo vargonininkauti \xc5\xa0v. Kazimiero lietuvi\xc5\xb3 parapijoje Patersone, NJ, ir vadovauti \xc5\xa0v. Cecilijos draugijos chorui. Pamin\xc4\x97tinas didelis 1940 m. gegu\xc5\xbe\xc4\x97s 5 d. chor\xc5\xb3 koncertas, kuriame dalyvavo keli\xc5\xb3 parapij\xc5\xb3 chorai (taip pat mergai\xc4\x8di\xc5\xb3 choras)._NEWLINE_1941 m. persik\xc4\x97l\xc4\x97 vargonininkauti \xc4\xaf \xc5\xa0v. Kazimiero lietuvi\xc5\xb3 parapij\xc4\x85 Pitstone, kur suorganizavo didel\xc4\xaf chor\xc4\x85. Choras reng\xc4\x97 koncertus, stat\xc4\x97 operetes ir kantatas, dalyvavo 1964 m. Pasaulin\xc4\x97s parodos Niujorke Lietuvi\xc5\xb3 dienoje ir kituose tautiniuose renginiuose. Kai 1941 m. vasario 9 d. buvo \xc5\xa1ventinami \xc5\xa0v. Kazimiero ba\xc5\xbeny\xc4\x8dios nauji vargonai, i\xc5\xa1kilm\xc4\x97se dalyvavo du B. Voverio vadovaujami chorai._NEWLINE_1946 m. prad\xc4\x97jo vadovauti \xe2\x80\x9eKinghts College\xe2\x80\x9c vyr\xc5\xb3 chorui, o v\xc4\x97liau ir \xe2\x80\x9eKnights of Columbus" bei \xe2\x80\x9eLions\xe2\x80\x9c chorams. I\xc5\xa1 viso su chorais sureng\xc4\x97 per 800 koncert\xc5\xb3 JAV, Puerto Rike ir Europoje. Pasi\xc5\xbeym\xc4\x97jo kaip geras vargonininkas ir pianistas akompaniatorius._NEWLINE_Nuo 1940 m. \xe2\x80\x93 ALRK Vargoninink\xc5\xb3 s\xc4\x85jungos narys, 1944 m. i\xc5\xa1rinktas Centro valdybos i\xc5\xbedo glob\xc4\x97ju, buvo \xc5\xa1ios s\xc4\x85jungos ir Scrantono, PA, vyskupijos provincijos narys.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'